Download
pdf.

ฉบับที่ 1
ประจำเดือน, กันยายน 2552

กันยายน 52

“มือถือ”...ดาวร้ายที่ถูกลืม!

ทั้งล้างมือ
ทั้งลูบเจล ทั้งปิดจมูก...

ถึงขนาดนี้ แต่ยังมีช่องทางสำคัญที่นำเชื้อโรคเข้าถึงเนื้อถึงตัว
แต่กลับถูกมองข้ามมันคือ โทรศัพท์มือถือ...
อุปกรณ์คู่กายคนทั้งโลกนั่นเอง

ลองนึกภาพการใช้งานโทรศัพท์มือถือในยุคที่ใครๆ
ต่างต้องเฝ้าระวังเชื้อโรคร้ายๆ ที่ติดต่อทางน้ำลาย ของเหลว

แล้วจะพบว่า นี่คือแหล่งรับเชื้อสู่ตัวที่สำคัญ
เสมือนไส้ศึกที่อุตส่าห์ให้ความไว้วางใจ แต่กลับแว้งกัดเอาได้

ทั้งเหงื่อ
น้ำลาย สิ่งสกปรกที่หยิบจับมาจากที่ต่างๆ ต่างมารวมกันอยู่ที่มือ
แม้ไปล้างมือให้สะอาดสะอ้าน แต่เมื่อมาหยิบจับโทรศัพท์มือถือ
สิ่งสกปรกและเชื้อโรคที่ตกค้างก็อาจหวนกลับคืนสู่มือ อีกทั้งไปสัมผัสหู
ใบหน้า ริมฝีปากได้ต่อไป

ภัยจากการแพร่เชื้อโรคผ่านโทรศัพท์มือถือนี้เป็นที่รับรู้กันในแวดวงการแพทย์และสาธารณสุขมาก่อนแล้ว

ในบทความวิชาการชิ้นหนึ่ง
นักวิทยาศาสตร์อินเดียเปิดเผยว่า
โทรศัพท์มือถือของบุคลากรตามสถานพยาบาลได้กลายเป็นตัวการพาหะนำโรคติดต่อแพร่หลายออกไป
โดยนักวิทยาศาสตร์ของวิทยาลัยแพทย์กัสเทอร์บา
ที่เมืองบังกะลอร์ กล่าวว่า

“โทรศัพท์มือถือ ตลอดจนคอมพิวเตอร์ขนาดพกพา
และคอมพิวเตอร์ส่วนบุคคล ที่ใช้งานกันในโรงพยาบาลที่วุ่นวายหลายแห่ง
ไม่แต่เพียงถ่ายทอดข้อมูลให้กันและกันเท่านั้น
หากยังช่วยแพร่เชื้อโรคระหว่างบุคลากรที่ปฏิบัติงานในองค์กรนั้นด้วย

“ด้วยเหตุที่อุปกรณ์เหล่านี้ต่างได้รับเชื้อโรคจากมือของคนต่างๆ
และยิ่งไม่ระมัดระวังกันด้วยแล้ว ในแผนกคนไข้ฉุกเฉินหรือในห้องผ่าตัด
ก็อาจจะเป็นแหล่งแพร่เชื้อให้กับคนไข้ด้วย
ดีไม่ดีด้วยน้ำมือของบุคลากรเหล่านี้ อาจจะกลายเป็นผู้แพร่โรคให้กับชุมชนเสียเองก็ได้”

พวกเขาเปิดเผยว่า
จากการศึกษาด้วยการเก็บตัวอย่างจากโทรศัพท์มือถือ
และจากมือของพนักงานในสถานพยาบาล รวม 30 ตัวอย่าง ปรากฏว่าได้พบเชื้อแบคทีเรียสตาฟีโลค็อกโค ถึงร้อยละ 40
ของตัวอย่าง
แบคทีเรียพวกนี้มีอยู่ตามผิวหนังหรือภายในจมูกของคนปกติ
ซึ่งหากเข้าสู่ร่างกายทางแผล หรือรอยถลอกได้
อาจจะก่อให้เกิดการอักเสบอย่างอ่อนหรืออย่างรุนแรงขึ้นได้

ก่อนหน้านี้ก็เคยมีการศึกษาทำนองเดียวกันที่โรงพยาบาลโซโรกา
ในอิสราเอล พบว่าโทรศัพท์มือถือของหมอและพยาบาล จำนวนถึงร้อยละ 12
มีเชื้อแบคทีเรียดื้อยาชนิดหนึ่ง ซึ่งอาจจะทำให้ คนไข้หนักเป็นอันตรายถึงชีวิตได้

จนโรงพยาบาลแห่งนั้นต้องมีคำสั่งห้ามนำโทรศัพท์มือถือเข้าไปในอาคารรักษาพยาบาลคนไข้

นี่คืออีกจุดเสี่ยงที่ผู้เป็นเจ้าของต้องใส่ใจหาวิธีดูแลโดยด่วน

ที่มา :
เรื่องเล่าข่าวสุขภาพ ใน www.hiso.or.th
สืบค้นได้จาก http://www.hiso.or.th/hiso/ghealth/ghealth4_16.php

สมัครสมาชิกจดหมายข่าวต้นคิด หรือติดต่อ “ต้นคิด” ได้ที่

ตู้ ปณ.2 ปณฝ.ประดิพัทธ์ 10404
โทรศัพท์. 082-668-2854
โทรสาร.082-241-0171
อีเมล์ [email-masked] เว็บไซต์ http://www.tonkit.org/